La ultime amichevule dal Udin, prime dal esordi in Cope Italie di sabide cuintri dal Frosinone, si siere cuntun risultât positîf.
In cjase dal Celta Vigo i blancs e neris a zuin une partide discrete e ecuilibrade, là che mister Delneri al à la pussibilitât di provâ diviersis soluzions tatichis e di verificâ lis cundizions dai siei zuiadôrs.
L’alenadôr di Aquilee al partìs cun Scuffet in puarte, cu la linie di difese formade di Danilo e Nuytinck tal mieç e di Widmer e Pezzella tes corsiis laterâls, cun Balic, Halfredsson, De Paul e Matos te mediane e cun Thereau e Lasagna in atac.
Vie pal prin timp lis dôs scuadris si studiin e si controlin e a cirin soredut di fâ zirâ la bale cence sburtâ masse indenant, ancje par vie des bugadis di svint che a dan un tic di fastidi. I parons di cjase a fasin valê une cierte predominance teritoriâl e a mantegnin une intensitât di zûc plui alte di chê de scuadre furlane. Cundut achel par passe miezore la formazion galiziane no rive mai a jessi pardabon pericolose, intant che la prime vere ocasion di gol e je dal Udin, cuntun biel tîr di Halfredsson che al finìs pôc in bande de puarte di Ivan Vllar.
Prime de polse a son ancjemò doi episodis interessants. Prime al è Matos che al ven tocjât in maniere suspiete te aree di rigôr, cul Udin che al domande il penalty e l’arbitri che no jal da e dopo, juste al minût 45, al rive il gol di Maxi Gomez, che si cjate tal puest just tal moment just e al met in puarte une bale facile facile.
Tal secont timp a tachin lis sperimentazions di Delneri. Al puest di Scuffet, Danilo, Hallfredsson, De Paul e Lasagna a jentrin daurman Bizzarri, Angella, Fofana, Ingelsson e Adnan e siet minûts plui indenant ancje Widmer al scuen lassâ il puest a Wague par vie di un fastidi ae gjambe diestre. La scuadre, rivoluzionade e sot di un gol, e stente a produsi ocasions pal un a un, stant che il Celta al manten il control dal zûc e de partide e no i permet al Udin di passâ masse dispès la linie mediane.
Cul passâ dal timp i blancs e neris a somein tornâ in stât di imbastî gjeometriis e acelerazions, intant che cul passâ dal timp Bochniewicz al cjape il puest di Pezzella, Ewandro chel di Thereau e Germandia chel di Matos.
Ewandro, in particolâr, si met in mostre daurman cun cualchi scat in profonditât. Cinc minûts prime de fin dal timp regolamentâr al rive ancje a cjatâ la strade dal gol e al secont tentatîf al sbuse la puarte difindude di Ruben Blanco.
Stant che e je in bal le atribuzion dal trofeu ‘Quinocho’, dedicât ae memorie dal innomenât difensôr e po dirigjent dal Celta, Joaquín Fernández Santomé, il risultât de partide al ven decidût dai tîrs dal discut.
Pal Celta Hernandez sal fâs parâ, a segnin Costas e Wass, al tire fûr Cabral e al cjape la travierse Guidetti. Pal Udin al va a bersai daurman Alì Adnan, al cjape la travierse Balic, al segne Ewandro, sal fâs parâ Angella e al firme il penalty decisîf Fofana.
Il belanç de partide al è positîf pe vitorie – la prime de bande di une scuadre dal Stât talian – e pe prove di caratar dai zuiadôrs. Sabide a Udin, però, la scuadre furlane e scugnarà fâ ancjemò alc di plui, par tacâ ben la Cope Italie cence brutis sorpresis.
fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn